Tiia Sihver Teie 20.10.2014

tiiasihver@gmail.com

 Meie 27.10.2014 nr 1-6/14-112/2

**Pöördumine tööealiste puudega inimeste,**

**töövõimetuspensionäride ja omastehooldajate**

**kaitseks töövõimereformi rakendumisel**

Austatud proua Sihver

Tänan Teid pöördumise eest tööealiste puudega inimeste, töövõimetuspensionäride ja omastehooldajate kaitseks töövõimereformi rakendumisel. Riigikogu juhatus arutas seda pöördumist käesoleva nädala istungitel ja annab Teile teada arutelu tulemustest.

Pöördumise menetlemiseks kollektiivse pöördumisena märgukirjale ja selgitustaotlusele vastamise ning kollektiivse pöördumise esitamise seaduse mõttes, peab pöördumisele olema lisatud elektrooniline nimekiri toetusallkirja andnud isikutest, kuhu märgitakse isiku nimi ja isikukood. Elektrooniline nimekiri edastatakse rahvastikuregistrile, kus tuvastatakse isikute olemasolu ja kontrollitakse, kas allkirja andnud isikud on õigustatud allkirja andma (st kas nad on alalised elanikud). Rahvastikuregistrile tuleb esitada elektrooniline nimekiri masinloetaval kujul.

Riigikogu juhatus võtab pöördumise menetlusse kollektiivse pöördumisena koheselt pärast masinloetava nimekirja esitamist. Kollektiivse pöördumise nõuetele vastamiseks piisab kui elektroonilises nimekirjas on märgitud vähemalt 1000 isikut, kes on õigustatud allkirja andma.

Seniks on Riigikogu juhatus edastanud teie pöördumise märgukirjana sotsiaalkomisjonile arutamiseks. Riigikogu juhatusel on hea meel, et sotsiaalkomisjon korraldab Teie pöördumise ajendil oluliselt tähtsa riikliku küsimuse arutelu töövõimereformist ja puuetega inimeste olukorrast Riigikogu istungil 06. novembril käesoleval aastal.

Lugupidamisega

(allkirjastatud digitaalselt)

Eiki Nestor

Riigikogu esimees

Regina Aasumets

631 6330, regina.aasumets@riigikogu.ee